作者:張繼先
標題:瑤臺月
內容:天開景運。記建武中興，炎劉重盛。明良際會，八表風調雨順。任一時、嶽降生申，正千載、河清誕聖。祥雲擁，流霞映。飛仙拱，魁星炯。佳應是、師真毓瑞，人天交慶。蘅薇香滿元宵景。耀天目、神光如鏡。見龍章鳳質，降伏群魔歸正。稟玄元、立教開先，悟至道、心空神領。昌元嗣，明真鏡。同無有，怡清淨。綿永度，三途六道，神仙同證。